BEGRUNDELSE

1.BAGGRUND FOR FORSLAGET

I kølvandet på krisen er der opstået et hidtil uset behov for finansiering til akutte investeringer. Det er derfor nødvendigt, at reaktionen på EU-niveau er beslutsom og ekstraordinær. Der er behov for at fremrykke finansiel støtte til de afgørende første år af genopretningen, bl.a. til 2020. Den vil hjælpe med at slå bro mellem de første tiltag og den mere langsigtede genopretning. Indgrebets omfang og udformning skal afspejle størrelsen og den uopsættelige karakter af de udfordringer, som Unionen står over for. Kommissionen foreslår at udnytte EU-budgettets det fulde potentiale til at mobilisere investeringer og fremskynde finansiel støtte i genopretningens første afgørende måneder og år.

Kommissionen har i de seneste uger brugt al den resterende fleksibilitet i det nuværende EU-budget til med enhver tilgængelig euro at redde liv og beskytte levebrød. Disse foranstaltninger har vist EU-budgettets styrke til at yde rettidig og væsentlig støtte til medlemsstater i krise. Samtidig har de drænet det nuværende EU-budget for al resterende fleksibilitet, hvilket understreger det akutte behov for at træffe nye foranstaltninger, som skal fremme genopretningens næste, afgørende faser.

Derfor er det nødvendigt at revidere Rådets forordning (EU, Euratom) nr. 1311/2013 af 2. december 2013 om fastlæggelse af den flerårige finansielle ramme for årene 2014-2020 med henblik på at give mulighed for at fremskynde den finansielle støtte så hurtigt som muligt allerede til 2020. Det drejer sig især om eventuelle tidlige behov for at finansiere hensættelser til solvensstøtteinstrumentet under Den Europæiske Fond for Strategiske Investeringer og Unionens bidrag til kapitalforøgelsen i Den Europæiske Investeringsfond, fremskyndelsen af yderligere samhørighedsafgifter under REACT-EU og øgede finansielle midler til Den Europæiske Fond for Bæredygtig Udvikling.

2.JURIDISKE ASPEKTER AF FORSLAGET

For at mobilisere investeringer og fremskynde finansiel støtte i genopretningens første afgørende måneder giver denne revision mulighed for at forhøje udgiftslofterne i den flerårige finansielle ramme for 2014-2020 for år 2020. Kommissionen foreslår at forhøje lofterne for forpligtelsesbevillinger for 2020 som anført nedenfor:

–loftet for forpligtelsesbevillinger til udgiftsområde 1a "Konkurrenceevne for vækst og beskæftigelse" forhøjes til 25 681 mio. EUR (i 2011-priser)

–loftet for forpligtelsesbevillinger til udgiftsområde 1b "Økonomisk, social og territorial samhørighed" forhøjes til 53 109 mio. EUR (i 2011-priser)

–loftet for forpligtelsesbevillinger til udgiftsområde 4 "Et globalt Europa" forhøjes til 9 665 mio. EUR (i 2011-priser)

De foreslåede forhøjelser af forpligtelseslofterne vil medføre en stigning i betalingsbehovet på 6 040 mio. EUR, hvilket er foreneligt med det årlige betalingsloft for 2020 som ændret ved den tekniske justering i maj 2019. Kommissionen foreslår derfor ikke at ændre betalingsloftet for 2020. Bilaget til forordning (EU, Euratom) nr. 1311/2013 bør derfor ændres og erstattes af bilaget til nærværende forslag. I henhold til artikel 135, stk. 2, i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab bør denne forordning ikke finde anvendelse på Det Forenede Kongerige, for så vidt som den påvirker Det Forenede Kongeriges finansielle forpligtelser sammenlignet med Det Forenede Kongeriges finansielle forpligtelser på datoen for dets udtræden af Unionen.

2020/0109 (APP)

Forslag til

RÅDETS FORORDNING